Voortvlugtige ná 11 jaar aangekeerUlrich Cloete. Foto: SAPD Ulrich Cloete, ŉ 29-jarige man wat die Noord-Kaap-polisie vir 11 jaar ontduik het, is weer agter tralies. Lt. Sergio Kock, provinsiale polisiewoordvoerder, het gesê Cloete is in Oktober 2004 in hegtenis geneem op aanklag van poging tot moord nadat hy glo ŉ man met ŉ mes gesteek het. “Hy het kort daarna in die Upington-landdroshof verskyn en is op borgtog vrygelaat,” het Kock gesê. Cloete het nie weer daarna vir hofverrigtinge opgedaag nie en die landdros het ŉ lasbrief vir sy inhegtenisname uitgereik. Die Rosedale-polisie het inligting oor die voortvlugtige ontvang en hom Dinsdagoggend om 11:00 by ŉ huis in Upington in hegtenis geneem. Hy sal na verwagting Woensdag in die dorp se landdroshof verskyn.